Ráðuneytinu hafa verið afhentar tillögur um aðgerðaáætlun í barnamenningarmálum og stefnu í æskulýðsmálum Ráðuneytið hefur nú til athugunar stefnumótun í æskulýðsmálum og aðgerðaáætlun um barnamenningarmál . Á þessu stigi málsins endurspegla gögnin einungis afstöðu höfunda þeirra en ráðuneytið á eftir að taka afstöðu til gagnanna og birtir þau með þeim fyrirvara . Aðgerðaáætlunin byggir einkum á þremur grunntillögum : 1 . Menningarpokinn sem á að halda utan um listviðburði sem skólum landsins býðst að kaupa inn á viðráðanlegu verði . Megintilgangur verkefnisins er að jafna aðgengi barna og ungmenna að fjölbreyttum og vönduðum listviðburðum . 2 . Samráðsvettvangur menningarstofnana um menningu barna og ungmenna sem myndi hittast tvisvar á ári . 3 . Aðrar aðgerðir sem styðja við barnamenningu . Stefnumótun í æskulýðsmálum er afrakstur af vinnu Æskulýðsráðs sem starfar samkvæmt æskulýðslögum ( nr. 70 / 2007 ) . Hlutverk Æskulýðsráðs er m.a. að gera tillögur um „ áherslur og stefnumótun í málaflokknum “ . Markmið með stefnumótuninni er að skilgreina mikilvæg verkefni sem aðilar á vettvangi æskulýðsmála þurfa að vinna að á komandi árum . Í stefnumótun í æskulýðsmálum er lögð áhersla á atriði sem stuðla að nauðsynlegri þróun og uppbyggingu í æskulýðsmálum á Íslandi . Stefnumótunin á sér langan aðdraganda og hefur orðið til vegna vinnu ráðsins undanfarin fjögur ár . Stefnan er byggð upp með þeim hætti að skilgreind eru sjö meginmarkmið sem stefna ber að í æskulýðsmálum á næstu árum .